**8.** § (1) Az esélyegyenlőség biztosítása érdekében az a jelentkező, aki a Tájékoztató megjelenése és a Szabályzat 13. § (3) bekezdésében foglalt határidő közötti időszak során bármely időpontban az alábbi kritériumoknak igazolhatóan megfelel, intézményi pontra jogosult:

1. a hátrányos helyzetű jelentkező minden jelentkezési helyén 40 intézményi pontra,
2. a fogyatékossággal élő jelentkező minden jelentkezési helyén 40 intézményi pontra,
3. gyermeke gondozása céljából fizetés nélküli szabadságon lévő, csecsemőgondozási díjban, gyermekgondozást segítő ellátásban, gyermeknevelési támogatásban, gyermekek otthongondozási díjában, gyermekek otthoni ápolása miatti ápolási díjban, gyermekgondozási díjban, rendvédelmi szerv hivatásos állományú tagjaként távolléti díjban részesül, vagy hivatásos és szerződéses állományú katonaként szülési szabadságon vagy illetmény nélküli szabadságon tartózkodik, és ezt ezen időszakban kiállított igazolással bizonyítja, minden jelentkezési helyén 40 intézményi pontra

jogosult***.*** A Karok a vonatkozó mellékletben az esélyegyenlőség jogcímen járó intézményi pontszámot csökkenthetik.

(2) A hátrányos helyzet igazolására kizárólag a jegyző vagy az illetékes gyámhatóság igazolása vagy határozata fogadható el az Nftv.108. § (9)-(10) alapján a felvételi jelentkezés határidejének napjáig huszonötödik életévét be nem töltött személyek vonatkozásában. Ha az csak rendszeres gyermekvédelmi kedvezményt állapít meg, a 1997.évi XXXI. törvény 67/A. §-a alapján önmagában hátrányos helyzet igazolására nem fogadható el. Az igazolást, határozatot akkor lehet elfogadni, ha az tartalmazza:

1. a jelentkező nevét és természetes személyazonosító adatait,
2. a jogosultság tényét, idejét,
3. a kiállító megnevezését és az elrendelő igazolás/határozat számát,
4. a kiállításra jogosult szakhatóság hiteles aláírását és pecsétjét.

(3)

(4)A jelentkező fogyatékossága, sajátos nevelési igénye kizárólag részletes szakértői véleménnyel igazolható. A szakértői véleménynek minden esetben tartalmaznia kell az Nftv. 108. § 6. pontja alapján meghatározott fogyatékosság megnevezését és/vagy a BNO-kódját. Ennek hiányában a dokumentum nem fogadható el. Ha a szakvélemény felülvizsgálatra vonatkozó utalást tartalmaz, a felülvizsgálaton készült szakértői véleményt (kiegészítést, módosítást) is be kell nyújtani. Ugyanakkor a kiegészítés, módosítás kizárólag a részletes szakértői véleménnyel együtt fogadható el.

(5) Amennyiben a jelentkező fogyatékossága, sajátos nevelési igénye már a középfokú tanulmányok ideje alatt is fennáll(t), a fogyatékosság, sajátos nevelési igény részletes szakértői véleménnyel igazolható. A szakértői véleményt a pedagógiai szakszolgálati intézmények működéséről szóló 15/2013. (II. 26.) EMMI rendelet értelmében – szakértői bizottsági tevékenység keretében – a megyei (fővárosi) pedagógiai szakszolgálat szakértői bizottsága (illetve azok megyei vagy országos szakértői bizottságként eljáró tagintézményei) készíti el a tanuló komplex vizsgálata alapján. (A pedagógiai szakszolgálatok jogelődjei közül a tanulási képességvizsgáló szakértői és rehabilitációs bizottságok és az országos szakértői és rehabilitációs bizottságok állíthattak ki szakértői véleményt.)

(6) Az a hallgató (jelentkező), akinek fogyatékossága, sajátos nevelési igénye a középfokú tanulmányai befejezésekornem állt fenn, a fogyatékosság megállapítását 2020. szeptember 1-jét követően az ELTE Gyakorló Országos Pedagógiai Szakszolgálattól kérheti.

(7) A rehabilitációs szakigazgatási szervek jogelődjei (pl. fővárosi és megyei kormányhivatalok, NRSZH, OOSZI stb.) által kiállított és végleges (azaz felülvizsgálati időt nem tartalmazó) szakértői vélemények elfogadhatók, amennyiben tartalmazzák a fogyatékosság megnevezését.

(8) Ha a nem magyar állampolgárságú jelentkező magyarországi lakóhellyel, ennek hiányában tartózkodási hellyel nem rendelkezik, vagy ha rendelkezik külföldön kiállított szakértői véleménnyel, akkor a fogyatékosság a külföldön kiállított szakértői vélemény hiteles fordításával igazolható.

(9) Gyermekgondozásért járó intézményi pontra való jogosultságot magyarországi hatóság által kiállított dokumentummal kell igazolni az alábbiak szerint:

1. csecsemőgondozási díj (CSED), örökbefogadói díj (ÖD), gyermekgondozást segítő ellátás (GYES), gyermekgondozási díj (GYED) és gyermeknevelési támogatás (GYET) esetén a támogatást folyósító szerv (Magyar Államkincstár kirendeltségei, kormányhivatalok vagy – amennyiben a munkáltató társadalombiztosítási kifizetőhely - a munkáltató) által kiállított igazolással, hatósági bizonyítvánnyal vagy határozattal,
2. gyermekek otthongondozási díja (GYOD) és gyermekre tekintettel megállapított ápolási díj esetén a támogatást megállapító szerv (Fővárosi/Megyei Kormányhivatal Járási Hivatala) által kiállított hatósági bizonyítvánnyal vagy határozattal,
3. fizetés nélküli szabadság esetén a fenti jogcímek valamelyikét megállapító határozat benyújtása mellett a munkáltató által kiadott igazolással,
4. rendvédelmi feladatokat ellátó szerveknél hivatásos állományban lévők távolléti díjat vagy illetmény nélküli szabadságot megállapító munkáltatói határozat vagy parancs benyújtása mellett a munkáltató által kiadott igazolással,
5. hivatásos és szerződéses állományú katonaként szülési szabadságon vagy illetmény nélküli szabadságon tartózkodik, munkáltatói határozat vagy parancs benyújtása mellett a munkáltató által kiadott igazolással.

(10) Amennyiben a fenti jogcímek valamelyikét megállapító határozatot a felsőoktatási felvételi jelentkezési határidő előtt több, mint 90 nappal állították ki, akkor a munkáltató által kiállított fizetés nélküli szabadságra vagy illetmény nélküli szabadságra vonatkozó igazolás benyújtása szükséges. Rendvédelmi szerv hivatásos állományú tagjaként, az igazolásnak/határozatnak/parancsnak tartalmaznia kell, azt a tényt, hogy a jelentkező a Tájékoztató megjelenése és a Szabályzat 13. § (3) bekezdésében rögzített határidő közötti időszakban gyermekgondozás céljából részesül távolléti díjban vagy gyermekgondozás céljából van illetmény nélküli szabadságon. Hivatásos és szerződéses állományú katonaként az igazolásnak/határozatnak/parancsnak tartalmaznia kell, azt a tényt, hogy a jelentkező a Tájékoztató megjelenése és a Szabályzat 13. § (3) bekezdésében rögzített határidő közötti időszakban gyermekgondozás céljából tartózkodik szülési szabadságon vagy illetmény nélküli szabadságon. A jelentkezési határidő előtt legfeljebb 90 nappal kiállított dokumentumnak az alábbi adatokat kell tartalmaznia:

1. a jelentkező nevét és személyazonosító adatait (születési hely és idő, anyja neve),
2. azt a tényt, hogy a jelentkező a Tájékoztató megjelenése és a Szabályzat 13. § (3) bekezdésében rögzített határidő közötti időszakban gyermekgondozás céljából fizetés nélküli szabadságon van, vagy csecsemőgondozási díjban (CSED), örökbefogadói díjban (ÖD), gyermekgondozási díjban (GYED), gyermekgondozási segélyben (GYES), gyermeknevelési támogatásban (GYET), gyermekek otthongondozási díjában (GYOD) és gyermekre tekintettel megállapított ápolási díjban, távolléti díjban részesül, szülési szabadságon vagy illetmény nélküli szabadságon tartózkodik.